text: 75-årig kvinde overså vigepligt
  29 april 2011 kl. 06.10
  75-årig overså formentlig sin vigepligt i et vejkryds nær Vejle, da hun blev dræbt ved et bilsammenstød.
  Den 75-årige kvinde mistede livet, da hun sent torsdag aften i sin bil tørnede sammen med en anden bil i et vejkryds ved Gadbjerg vest for Vejle.
  Vagtchefen hos Sydøstjyllands Politi oplyser, den 75-årige formentlig overså sin ubetingede vigepligt, da hun på Gadbjergvej ville krydse Bredsten Landevej.
  Her blev hendes bil ramt i siden af en bil med en 25-årig mand bag rattet. Han slap fra ulykken med knubs.
  